text: রংপুর-৩ আসন উপনির্বাচনঃ গনসংযোগ ছাড়াও চলছে বিভিন্ন ধরণের প্রচারণা
  জাতীয় পার্টির প্রতিষ্ঠাতা সাবেক প্রেসিডেন্ট মরহুম পল্লীবন্ধু হুসেইন মুহম্মদ এরশাদ এর মৃত্যুতে শূন্য হওয়া রংপুর-৩ আসনের উপ-নির্বাচনে প্রচারণার শেষ সপ্তাহে এসে লাঙ্গল, ধানের শীষ ও মোটর গাড়ি প্রতিকের প্রার্থীর প্রচারণা শীর্ষে। অলিগলি গনসংযোগ ছাড়াও পথসভাসহ বিভিন্ন ধরনের প্রচারণা চালাচ্ছেন তারা।
  জাতীয় পার্টির প্রার্থী এরশাদ পুত্র রাহগীর আল মাহী এরশাদ ওরফে সাদ এরশাদ রোববার সকালে রংপুর মেডিক্যাল কলেজ হাসপাতাল পরিচালনা পর্ষদ ও নার্স এসোসিয়েশনের সাথে মতবিনিময় করেন। পরে তিনি কোর্ট মসজিদে জোহরের নামাজ শেষে কাচারী বাজার এলাকায় গনসংযোগ করেন। পরে তিনি লালকুঠি মোড়, খামারপাড়া, বিকেলে স্টেশন এলাকায় গনসংযোগ করে সাতমাথায় দুটি পথসভায় বক্তব্য রাখেন। পরে তিনি ধাপের হাট এলাকায় গনসংযোগ ও পথসভায় মিলিত হন। এসময় তার সাথে ছিলেন জাতীয় পার্টির প্রেসিডিয়াম সদস্য ও রংপুর জেলা সাধারণ সম্পাদক এসএম ফখর-উজ-জামান জাহাঙ্গীর, যুগ্ম সাধারণ সম্পাদক হাজী আব্দুর রাজ্জাক ও শাফিউল ইসলাম শাফী, সাংগঠনিক সম্পাদক মুনসি আব্দুল বারী, হাসানুজ্জামান নাজিমসহ জাতীয় পার্টি এবং সহযোগি ও অঙ্গ সংগঠনের নেতাকর্মী ও সমর্থকরা ছিলেন।
  অন্যদিকে বিএনপি প্রার্থী রিটা রহমান সকালে প্রেসক্লাব চত্বর, রিপোর্টার্স ক্লাব, জাহাজ কোম্পানী মোড়, বেতপট্রি, দেওয়ানবাড়ি রোড, হাড়িপট্রি, চাউল আমোদ গলিসহ বিভিন্ন এলাকায় গণসংযোগ করেন। এসময় তার সাথে ছিলেন রংপুর মহানগর বিএনপি'র সাধারণ সম্পাদক শহিদুল ইসলাম মিজু, যুবদলের কেন্দ্রীয় কমিটির সাবেক ভারপ্রাপ্ত সভাপতি আব্দুল খালেক, মহানগর বিএনপির সহ-সভাপতি সুলতান আলম বুলবুল, এ্যাড. রেজেকা সুলতানা ফেন্সি, সাংগঠনিক সম্পাদক আব্দুস সালামসহ বিএনপি এবং সহযোগি ও অঙ্গ সংগঠনের নেতৃবৃন্দ।
  স্বতন্ত্র প্রার্থী এরশাদের ভাতিজা হোসেন মকবুল শাহরিয়ার আসিফ নগরীর সেনপাড়া ও সালেক মার্কেট এলাকায় গনসংযোগ শেষে বিভিন্ন এলাকায় পথসভায় বক্তব্য রাখেন। এসময় তার সাথে ছিলেন জেলা শ্রমিক পার্টির সাবেক সভাপতি সামসুল হক, আব্দুর রাজ্জাক, ছাত্রসমাজের সাবেক নেতা সাগর মন্ডল প্রমুখ। পরে তিনি সালেক মার্কেটের তৃতীয় তলায় দোকান মালিক সমিতির সাথে বৈঠক করেন।
  এছাড়াও তিন প্রার্থী এনপিপি'র আম প্রতিকের শফিউল আলম, মাছ প্রতীকের গণফ্রটর কাজী মাঃ শহীদুল্লাহ এবং খলাফত মজলিসের দেয়াল ঘড়ি প্রতীকের প্রার্থী তৌহিদুর রহমান মন্ডল বিভিন্ন এলাকায় গনসংযোগ করেন।
  প্রচারণায় নামবেন বিএনপি মহাসচিব: এই আসনে সোমবার দুপুরে রিটা রহমানের পক্ষে প্রচারণা চালাতে রংপুরে আসছেন বিএনপি মহাসচিব মির্জা ফখরুল ইসলাম আলমগীর। রংপুর-৩ উপনির্বাচনের সমন্বয়কারী , বিএনপি'র বিভাগীয় সাংগঠনিক সম্পাদক (রংপুর বিভাগ), সাবেক উপমন্ত্রী অধ্যক্ষ আসাদুল হাবীব দুলু জানান, বিএনপি মহাসচিব মহানগরীর পায়রা চত্বর, শাপলা চত্বরে দু'টি পথসভায় অংশ নিবেন। পরে বিকেলে রংপুর সদরের পাগলাপীর শলেয়াশাহ বাজারে পথসভায় মিলিত হবেন।
  প্রসঙ্গত: গত ১৪ জুলাই রংপুর সদর ৩ আসনের এমপি জাতীয় পার্টির প্রতিষ্ঠাতা সাবেক প্রেসিডেন্ট ও বিরোধী দলীয় নেতা হুসেইন মুহম্মদ এরশাদের মৃত্যুর পর ১৬ জুলাই আসনটি শুন্য ঘোষণা করে নির্বাচন কমিশন। আগামী ৫ অক্টোবর এই আসনে ভোট অনুষ্ঠিত হবে। রংপুর সদর উপজেলা এবং রংপুর সিটি করপোরেশনের ৯ থেকে ৩৩ নম্বর এলাকা নিয়ে গঠিত রংপুর-৩ আসনে ভোটার সংখ্যা ৪ লাখ ৪১ হাজার ৬৭৩ জন। এই আসনে ভোটকেন্দ্র ১৭৫টি, ভোটকক্ষ ১ হাজার ২৩ টি।